Document ID: 32013R0463

KOMISJONI MÄÄRUS (EL) nr 463/2013,
17. mai 2013,
millega muudetakse Euroopa Parlamendi ja nõukogu määrust (EÜ) nr 2003/2003 väetiste kohta, et kohandada selle I, II ja IV lisa tehnika arenguga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. oktoobri 2003. aasta määrust (EÜ) nr 2003/2003 väetiste kohta, (1) eelkõige selle artikli 31 lõikeid 1 ja 3,
ning arvestades järgmist:
(1)
Määruse (EÜ) nr 2003/2003 I lisa tabelis A.3 on kasutatud sõna „kainiit” töötlemata kaaliumsoola väetiseliigi nimetusena. Sõna „kainiit” on nüüdseks omandanud seose vaid ühe konkreetse töötlemata kaaliumsoolaga, mis võib piirata nende tootjate kaubandust, kes soovivad turustada muid kaaliumsoola liike. Et vältida sellist piirangut ning seeläbi lihtsustada kõigi liikmesriikide põllumajandustootjate juurdepääsu laiemale kaaliumsoolade valikule, tuleks nendes kannetes kasutada selle väetiseliigi kohta üldisemat nimetust ning viiteid kainiidile tuleks vastavalt kohandada. Tuleks ette näha üleminekuperiood, et töötlemata kaaliumsoolade tootjad saaksid märgistuse uute eeskirjadega kohandada.
(2)
Lignosulfoonhape on eri allikatest pärit puidust saadud kompleksmaterjal. Kuna müügil on palju erinevaid kvaliteediklasse, on oluline kohandada tehnika arenguga kvaliteedinõudeid, millele tooted peavad vastama, et neid saaks turule viia EÜ väetisena.
(3)
Lubiained ehk lubiväetised vähendavad mulla happesust ja võivad seeläbi lisada mullale toiteelemente magneesiumi või kaltsiumi või mõlemat. Lubiainete tootjad on vastamisi siseriiklike eeskirjade paljususega, mille tulemuseks on moonutused siseturul. Lubiained tuleks seega lisada määruse (EÜ) nr 2003/2003 I lisas kirjeldatud väetiseliikide hulka, et need võiksid siseturul vabalt ringelda. Lisaks on Euroopa Standardikomitee (CEN) töötanud välja lubiainete analüüsimeetodite Euroopa standardid (EN standardid). Et muuta kõnealuste standardite järgimine kohustuslikuks, tuleks need kanda määruse (EÜ) nr 2003/2003 IV lisasse, milles on sätestatud proovivõtu- ja analüüsimeetodid.
(4)
Tuleks ette näha üleminekuperiood, et tagada, et lubiainete tootjatele on antud piisavalt aega kohanduda uute EN standarditega.
(5)
Määruse (EÜ) nr 2003/2003 II lisas on sätestatud deklareeritud toiteelementide sisalduse lubatud hälbed. II lisa tuleks muuta, et lisada lubiainete lubatud hälbed.
(6)
Määruses (EÜ) nr 2003/2003 on esitatud nõue, et EÜ väetiste ametlik kontroll peab toimuma määruse IV lisas sätestatud proovivõtu- ja analüüsimeetodite kohaselt. Mõned neist meetoditest ei ole rahvusvaheliselt tunnustatud ja seega tuleks need asendada Euroopa Standardikomitees hiljuti välja töötatud EN standarditega.
(7)
Määrust (EÜ) nr 2003/2003 tuleks seetõttu vastavalt muuta.
(8)
Käesoleva määrusega ette nähtud meetmed on kooskõlas määruse (EÜ) nr 2003/2003 artikli 32 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Muudatused
1. Määruse (EÜ) nr 2003/2003 I lisa muudetakse vastavalt käesoleva määruse I lisale.
2. Määruse (EÜ) nr 2003/2003 II lisa muudetakse vastavalt käesoleva määruse II lisale.
3. Määruse (EÜ) nr 2003/2003 IV lisa muudetakse vastavalt käesoleva määruse III lisale.
Artikkel 2
Üleminekusätted
Erandina artikli 3 teisest lõigust võivad tootjad kohaldada I lisa punkti 1 sätteid enne 7. detsembrit 2014.
Artikkel 3
Jõustumine
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. I lisa punkti 1 kohaldatakse alates 7. detsembrist 2014.
3. I lisa punkti 3, II lisa punkti 2 ja III lisa punkti 4 kohaldatakse alates 7. juunist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. mai 2013

Labels: 7
3
6